**М О Т И В И**

**КЪМ ПРОЕКТА НА ПРАВИЛНИК ЗА ИЗМЕНЕНИЕ И ДОПЪЛНЕНИЕ НА**

**ПРАВИЛНИКА ЗА ОРГАНИЗАЦИЯТА И ДЕЙНОСТТА НА**

**ОБЩИНСКИЯ СЪВЕТ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ**

**1. Причини и мотиви** налагащи приемането на изменението на правилника:

Действащият Правилник за организацията и дейността на общинския съвет, неговите комисии и взаимодействието му с общинската администрация е подзаконов нормативен акт и е приет с Решение № 3 от 20.11.2015г.

* 1. В бр. 7 и бр.24 от 2018г. на Държавен вестник са публикувани Закони за изменение и допълнение на Закона за местното самоуправление и местната администрация (ЗМСМА), които обуславят настоящото предложение за изменение и допълнение на Правилника за организацията и дейността на Общински съвет-Дулово, неговите комисии и взаимодействието му с общинската администрация.

Редакцията на закона гласи, че:

„Чл.24. (3) Правомощията на председателя на общинския съвет се прекратяват предсрочно при:

* 1. подаване на оставка;
  2. трайна невъзможност или системно неизпълнение на задълженията си като председател за повече от три месеца с решение на общинския съвет, взето по реда на ал.1;
  3. влизане в сила на акт, с който е установен конфликт на интереси по Закона за противодействие на корупцията и за отнемане на незаконно придобито имущество.

"Чл. 29а. (1) В структурата на общинската администрация се създава самостоятелно звено, което подпомага работата на общинския съвет и на неговите комисии и осъществява организационно-техническото и административно обслужване на тяхната дейност. Звеното е на пряко подчинение на председателя на общинския съвет.

(2) Числеността на служителите в звеното се включва в общата численост на общинската администрация и заедно с щатното му разписание се утвърждава по реда на чл. 21, ал. 1, т. 2 по предложение на председателя на общинския съвет.

(3) Служителите в звеното подпомагат дейността на председателя на общинския съвет при осъществяване на правомощията му по подготовката, свикването и провеждането на заседанията на общинския съвет и на неговите комисии.

(4) Председателят на общинския съвет утвърждава длъжностните характеристики, ръководи и контролира дейността на служителите в звеното. Оценяването на изпълнението на длъжността на служителите в звеното се извършва от председателя на общинския съвет.

(5) Организацията на дейността и функциите на звеното се определят в правилника по чл. 21, ал. 3.

(6) Служителите в звеното се назначават и освобождават от кмета на общината по предложение на председателя на общинския съвет. Кметът на общината не може да назначава или да освобождава служители в звеното, за които не е направено писмено предложение от председателя на общинския съвет."

С действащия към момента текст на Чл.13 и Чл.99 от Правилника се пренебрегва въведената процедура от нормативния акт от по-висока степен.

* 1. С разпоредбата на чл.55 от Правилника се дава възможност за включване на неотложни въпроси в дневния ред на текущото заседание, но не става ясно кои са неотложните въпроси, по които може да се внася предложение за включване в дневния ред.

Всичко това налага в Правилника за организацията и дейността на Общински съвет – Дулово, неговите комисии и взаимодействието му с общинската администрация /Правилника/ да бъде направена промяна, която да го приведе в съответствие с новата правна уредба, която въвежда ЗМСМА и да даде по-голяма яснота на нормативния акт и да се улесни неговото прилагане.

2. **Цели,** които се поставят:

С приемане на Проекта за изменение и допълнение на Правилник за организацията и дейността на Общински съвет – Дулово, неговите комисии и взаимодействието му с Общинската администрация мандат 2019 – 2023 година, се цели да се подобри организацията и работата на съвета със създадена нормативна уредба, която да осигури синхронизиране на текстовете в ЗМСМА, както и да се улесни неговото прилагане.

3. **Финансови и други средства,** необходими за прилагането на новата уредба.

За предлаганите промени в проекта на Правилника за изменение и допълнение на Правилника за организацията и дейността на общинския съвет, неговите комисии и взаимодействието му с общинската администрация не са необходими финансови или други средства.

4. **Очаквани резултати** от прилагането, включително финансови, ако има такива.

С настоящото предложение в Правилника за организацията и дейността на общинския съвет, неговите комисии и взаимодействието му с общинската администрация за Мандат 2019-2023 година ще регулира законосъобразната и целесъобразна дейност на съвета в съответствие със законите.

5. **Анализ** за съответствие с правото на Европейския съюз.

Предлаганият проект за изменение Правилника за организацията и дейността на общинския съвет, неговите комисии и взаимодействието му с общинската администрация е подзаконов нормативен акт за прилагане на правила относно организацията на Съвета и вътрешния ред на неговата дейност и съответствието й с правото на Европейския съюз. Това е в съответствие с цитираните по-горе мотиви, изцяло обвързани с норми от правото на Европейския съюз.

На основание чл. 26, ал. 2 от Закона за нормативните актове и чл. 77 от Административно процесуалния кодекс, заинтересованите лица могат в 14-дневен срок от публикуване на настоящия проект на интернет страницата на Общински съвет-Дулово, да направят писмени предложения и да изразят становища по проекта, които могат да бъдат депозирани в ст.22, ет.2 в сградата на Община Дулово или изпратени на електронен адрес: [obs\_dulovo@abv.bg](mailto:obs_dulovo@abv.bg)

03.01.2020г.